
הכנסת העשרים
מושב שלישי
<פרוטוקול מס' 799>
מישיבת ועדת הכספים
יום ראשון, י"ד באב התשע"ז (06 באוגוסט 2017), שעה 11:30
<סדר היום:>
<שינויים בתקציב לשנת 2017>
נכחו:

<חברי הוועדה:> 
משה גפני – היו"ר
מיקי לוי

מיקי רוזנטל
<מוזמנים:> 
	דוד שטינמץ
	–
	מנהל אגף התקציבים, משרד הכלכלה והתעשייה

	עידו סופר
	–
	רפרנט תעשיה ומסחר, אגף התקציבים, משרד האוצר

	דני לוברבוים
	–
	רפרנט חינוך, אגף התקציבים, משרד האוצר

	יובל טלר חסון
	–
	רפרנט שיכון, אגף התקציבים, משרד האוצר

	אייל טולדו
	–
	רפרנט ממשל ומנהל, משרד האוצר


<מנהל/ת הוועדה:>
טמיר כהן
<רישום פרלמנטרי:>
אתי אפלבוים
<שינויים בתקציב לשנת 2017>
<היו"ר משה גפני:>
אני פותח את ישיבת ועדת הכספים. על סדר-היום: שינויים בתקציב לשנת 2017. 

<מיקי רוזנטל (המחנה הציוני):>
יש לנו עניינים עם האוצר ואנחנו צריכים בדיקה לעומק עכשיו. כל דבר זה בדיקה לעומק. 

אני מתחיל עם העודפים, אני לא רוצה לעכב את החינוך. 

בקשה מספר 20011. 

<דני לוברבוים:>
אני רפרנט חינוך באגף התקציבים. 

הפניה התקציבית נועדה להעברת עודפים מחויבים משנת התקציב 2016 לשנת התקציב 2017 בסך של 340,717 מיליון שקלים לתכניות תקצוב הבאות: לפעילויות מטה מרכזיות 27 מיליון, לקידום ילדים ונוער כ-40 מיליון, להארכת יום הלימודים כ-20 מיליון ולתכנית תקשוב טכנולוגיה מדעים במערכת החינוך כ-42 מיליון. 

יש לכם את כל הפירוט, אם תרצו שאלות נוספות. 

<מיקי רוזנטל (המחנה הציוני):>
יש לי שאלה לגבי מנהלת הטיולים. מנהלת הטיולים זה הנסיעות לפולין או טיולים בארץ?

<דני לוברבוים:>
לא, טיולים בארץ. 

<מיקי רוזנטל (המחנה הציוני):>
היה איזה פרסום שלכם והמשטרה גם בדקה תיאומים לגבי נסיעות לפולין. זה לא זה?
<מיקי לוי (יש עתיד):>
לא, זה הממונה על ההגבלים העסקיים. 

<היו"ר משה גפני:>
יש בעיות? תגידו לי. 

<מיקי רוזנטל (המחנה הציוני):>
אנחנו בודקים את המספרים. 

<היו"ר משה גפני:>
אני רוצה שתדעו שעיכבתי פה את החינוך. באחת הישיבות הקודמות אישרנו העברות לשיפוצים בבתי הספר ורק החלק של החינוך העצמאי לא בוצע עד לרגע זה. אמר לי משה שגיא שזה כן מתבצע. אני לא רוצה לעכב אותו בגלל שמשה שגיא הוא איש מקצוע, הוא עושה את עבודתו. אני רוצה להעביר את העודפים. אני אגיש על זה רביזיה לכמה ימים כי אני רוצה לראות שזה באמת מתבצע, אבל אני לא רוצה שהוא יבוא עוד פעם, אני רוצה לאשר את זה. 

אלא אם כן אתם אומרים שיש לכם בעיות עם זה.  

<מיקי רוזנטל (המחנה הציוני):>
לא, אני בודק. בדקתי כמה דברים ובינתיים אין לי הערות. 
<היו"ר משה גפני:>
יש פה שני עודפים של חינוך. 

<מיקי רוזנטל (המחנה הציוני):>
אני רואה. 

<היו"ר משה גפני:>
תבדקו עוד פעם. 

משה, יש איזה דברים מיוחדים בעודפים האלה? אני לא מסתבך עם זה?

<משה שגיא:>
לא. 

<היו"ר משה גפני:>
תגידו מה הבעיה. 

<מיקי רוזנטל (המחנה הציוני):>
לא הספקתי. בדרך כלל אני בא מוכן אבל לא הספקתי אז אני אמנע. 

<היו"ר משה גפני:>
אפשר לסמוך עם משה. 

מי בעד? מי נגד? מי נמנע?

הצבעה

בעד – רוב

נגד – אין

נמנעים – 1

בקשה 200011 אושרה. 

<היו"ר משה גפני:>
הבקשה אושרה. 

אני מגיש על זה רביזיה לכמה ימים. 

בקשה  מספר 20012 זה אותו דבר. 

<דני לוברבוים:>
זה גם עודפים מחויבים. יש איזה עניין חשבותי אז צריך להעביר אותם בנפרד. זה על-סך 13,345 מיליון. 
<היו"ר משה גפני:>
מי בעד אישור הבקשה? מי נגד? מי נמנע?

<היו"ר משה גפני:>
הצבעה

בעד – רוב

נגד – אין

נמנעים – 1

בקשה 200012 אושרה. 

הבקשה אושרו, הגשתי רביזיה על שתיהן. 
משה, אני אהיה איתך בקשר. 

עכשיו אנחנו עוברים לפניות. יש פניה של חינוך?

<משה שגיא:>
לא. 

<היו"ר משה גפני:>
פניות 58 עד 59. 

<יובל טלר חסון:>
אני רפרנט שיכון. 

<היו"ר משה גפני:>
מיקי, תדעו שקשה להיות חרדי במדינה הזאת, בסוף בסוף אחרי הכותרות. אנחנו מאשרים פה 100 מיליון שקלים לשיפוצים של בתי ספר לפתיחת שנת הלימודים. עד לרגע זה החלק האחוזי שלנו לא עבר. 

<מיקי לוי (יש עתיד):>
בפעם הקודמת הבאתם דוגמאות. 
<היו"ר משה גפני:>
אישרו את זה וכולנו הצבענו בעד אבל עד לרגע זה זה לא מבוצע - רק שלנו. 

<מיקי לוי (יש עתיד):>
זה לא בסדר. 

<מיקי רוזנטל (המחנה הציוני):>
דיברתי איתך גם לגבי בתי העלמין. אמרנו שנקיים על זה דיון. 
<היו"ר משה גפני:>
אני אקיים דיון. זה סיפור לא פשוט. 
<מיקי רוזנטל (המחנה הציוני):>
הבטחת לי שתקיים דיון. אני מקבל הרבה תלונות. זה דורש טיפול שלנו. 

<היו"ר משה גפני:>
אתה יודע כמה משרד האוצר השקיע בקבורה הרוויה?

<מיקי רוזנטל (המחנה הציוני):>
אין לי מושג. 

<היו"ר משה גפני:>
אני רוצה שהם יבואו ויגידו. 

<מיקי רוזנטל (המחנה הציוני):>
אני לא יודע, אני אומר לך שיש בעיה עם זה. 

<היו"ר משה גפני:>
אני יודע, אני מסכים. 

קיבלת מכתב שאני מבקש לקיים דיון על כל הנושא של הקבורה במדינת ישראל. זה לא נושא של חרדים וחילוניים. 
<היו"ר משה גפני:>
מיקי, אני מסכים איתך. 

<מיקי לוי (יש עתיד):>
תדע לך שאני מתחרט שהסרתי את הרביזיה של משרד החוץ. בסדר, אין בעיה. ביום ראשון אני צריך לטוס ולתת שלוש הרצאות בירושלים ומה קרה בנושאים האחרונים פה. ביקשתי באופן מיוחד ועדת חריגים לגבי הדרכון שלי. אני מחכה ועוד חמישה אני רוצה לטוס. זה לא לפאן, אני צריך לעבוד. אין בעיה. 
<היו"ר משה גפני:>
פניה 58 עד 59 – שירותי דת. 
<יובל טלר חסון:>
אני רפרנט שיכון באגף התקציבים. 

<מיקי רוזנטל (המחנה הציוני):>
זה לא רק הקבורה, הם גם לא עומדים בתמ"א. 

<היו"ר משה גפני:>
אני מקיים את הדיון הזה. 

<מיקי רוזנטל (המחנה הציוני):>
לא מקצים שטחים לבתי קברות. נורא ואיום, מה הדבר הזה?

<מיקי לוי (יש עתיד):>
למה אמיר חותם, הוא כבר איננו?

<יובל טלר חסון:>
אני אסביר. 

הפניה נועדה נשלחה לוועדה כבר לפני כחודש. 

<היו"ר משה גפני:>
אף אחד לא אשם בזה, רק אני. 

<יובל טלר חסון:>
לא אמרתי אשמה. 
הפניה נועדה לתקצוב הוצאה על-סך של כ-28 מיליון שקלים וכ-15 מיליון שקלים בהרשאה להתחייב, כאשר מתוכם תקצוב הרשאה להתחייב בסך של כ-15 מיליון שקלים לטובת תגבור תקציבי פיתוחו של בתי עלמין קטנים ובתי עלמין אזרחיים. כמו כן העברה ממשרד לפיתוח נגב והגליל לצורך הנגשה של קברי צדיקים. תקצוב הוצאה על-סך של כ-12 מיליון שקלים לטובת השלמת מימון לפעולות שביצע המשרד במסגרת ההילולה. תקצוב הוצאה בסך של כ-7.5 מיליון שקלים - - - 

<היו"ר משה גפני:>
ההילולה של שמעון בר יוחאי, בגלל שמאשמים אותי – שר התחבורה אמר שאני לא מגיע לשם. 

<מיקי לוי (יש עתיד):>
אני יודע שאתה לא מגיע להילולה אלא רק בזמנך החופשי. 

<היו"ר משה גפני:>
להילולה אני לא מגיע, אבל אני מגיע כל הזמן. 

<יובל טלר חסון:>
ועדת הפנים הגיעה בשבוע האחרון. 

<היו"ר משה גפני:>
כן, אבל אני מבקש שלא יגידו עלי שאני לא מגיע לקבר הרשב"י. נכון שביום ההילולה אני לא בא. אני כן בא לשם. ששר התחבורה לא יגיד עלי דברים כאלה. אה, אתה לא ממשרד התחבורה, סליחה. 

<יובל טלר חסון:>
תקצוב הוצאה בסך של כ-7.5 - - - 

<היו"ר משה גפני:>
הוא אמר בראיון לעיתון חרדי|: מה גפני רוצה ממני, הוא לא בא בכלל להילולה. 

<יובל טלר חסון:>
7.5 מיליון שקלים למימון פעולות פיקוח ובקרה במועצות הדתיות ומימון תכניות הבראה במועצות הדתיות.. 9.5 מיליון שקלים לטובת תגבור תקציבי תפעול ומחשוב בתקציב המשרד והרבנות הראשית. 

<מיקי לוי (יש עתיד):>
זה 29 מיליון סך הכול?

<יובל טלר חסון:>
28 זה  העברה. 

<היו"ר משה גפני:>
אני מבקש שתודיעו לאלה שאחראים על קבר הרשב"י שאני בעד לאשר להם. התקשר אלי ראש עיריית אילת. הוא התקשר ביום שישי שנבוא לשם.
<יובל טלר חסון:>
ועדת הפנים היתה לפני שבוע. 

<מיקי לוי (יש עתיד):>
ועדת הפנים כבר פעם עשירית באילת. 

<היו"ר משה גפני:>
פניות 58 עד 59, מי בעד אישור הפניות?
הצבעה

בעד – רוב

נגד – אין

נמנעים – 1

פניות 58 עד 59 אושרו. 

<היו"ר משה גפני:>
הפניות אושרו. 

פניות 80 עד 81. 
<עידו סופר:>
אני רפרנט תעשיה ומסחר באגף התקציבים. 
הפנייה נועדה להגדלת התקציב ב-4,700,000 שקלים בהוצאה ו-99,855,000 בהרשאה להתחייב. 

עיקרי השינויים: הרשאה להתחייב בסך 38,155,000 למימון פעילות התקינה. יש כאן מעבר משיטת תקצוב מזומן להרשאה להתחייב על-מנת להפחית את סך העודפים. 30 מיליון שקלים עבור תשתית המחשוב הנדרשת עבור הרפורמה. הרשאה להתחייב בסך 25,000 שקלים במסגרת המסלול לסיוע לחיבור מפעלים לגז טבעי. 
למעשה, הביקוש מצד מפעלי התעשייה היה הרבה יותר גבוה ממה שצפתה היחידה ולכן התבקשנו לסייע בהגדת התקציב. בשורה משמחת. 

מעבר לכך, 6,700,000 שקלים לפיתוח כלים דיגיטליים במשרד, שזה גם בהחלט חשוב. העברת תקציב בסך 4,700,000 בהוצאה מהמשרד להגנת הסביבה למשרד הכלכלה להקצאה ייעודית לעידוד בנייה ירוקה במסלול התייעלות אנרגטית. 
<מיקי לוי (יש עתיד):>
על הסעיף הזה אני לא מתנגד. אני מציע לאדוני לא להעלות את זה כי אנחנו נצביע נגד וזה יפול. 
<עידו סופר:>
למה?
<מיקי רוזנטל (המחנה הציוני):>
בגלל הבקבוקים. 

<עידו סופר:>
אני אסביר. 

<מיקי רוזנטל (המחנה הציוני):>
אנחנו רוצים להקים מפעל בארץ - - - 

<עידו סופר:>
חברי הכנסת לוי ורוזנטל. מעבר לכך שהיועץ המשפטי של משרד האוצר הוציא מכתב חריף שדיבר על-כך שאין להתנות את הדברים, אני רק רוצה להגיד ברמה - - - 

<מיקי רוזנטל (המחנה הציוני):>
מה, אתה השתגעת? אתה נורמלי?

<מיקי לוי (יש עתיד):>
עכשיו אני מצביע נגדכם. אתם אל תאיימו עלינו. תעלה את זה להצבעה, תעלה את זה להצבעה. אתם אל תאיימו עלינו. אתם כנראה לא יודעים את מגבלות הכוח שלכם. 

<מיקי רוזנטל (המחנה הציוני):>
אנחנו רוצים להצביע. 

<עידו סופר:>
אני רוצה לומר - - - 

<מיקי רוזנטל (המחנה הציוני):>
לא, לא, עזוב אותך. 

<מיקי לוי (יש עתיד):>
היועץ המשפטי, עכשיו נבהלנו. 

<מיקי רוזנטל (המחנה הציוני):>
אנחנו מבקשים להצביע. 

<מיקי לוי (יש עתיד):>
תעלה להצבעה אדוני. 

<קריאה:>
למה המשרד אשם?

<מיקי רוזנטל (המחנה הציוני):>
אנחנו מבקשים להצביע, אדוני. 

<היו"ר משה גפני:>
הבנתי. 

<מיקי רוזנטל (המחנה הציוני):>
אנחנו כל-כך מפחדים. 

<עידו סופר:>
תהיה פה פגיעה בחברות. 

חבר הכנסת לוי, רק אני אומר - - - 

<מיקי רוזנטל (המחנה הציוני):>
אתם עוד לא יודעים איך מדברים בוועדת הכספים. 

<עידו סופר:>
בקשתכם בדיון הקודם היתה ברורה. אני לא חושב שיש צורך לעכב את התקציבים האלה. כמובן שזאת זכותכם. 
לשאלתך, יו"ר הוועדה - - - 

<מיקי לוי (יש עתיד):>
אנחנו ממש נבהלנו מהיועץ המשפטי. 

<היו"ר משה גפני:>
אני מבקש שתעצור. אני רוצה לומר משהו מכיוון שאמרת. 

<מיקי רוזנטל (המחנה הציוני):>
לא מדברים ככה. 

<היו"ר משה גפני:>
רק רגע. 

עם כל הכבוד, העברות שמגיעות לוועדת הכספים על-פי החוק, הן העברות שאנחנו לא מצביעים עליהן באופן אוטומטי ואנחנו מאשרים. אנחנו לא סומכים עליכם בכל דבר ועניין. 

נכון שיש פה קצת בעיה ולכן אני לא עיכבתי את המשרד להגנת הסביבה. אבל התפקיד שלנו בעקבות הדיון הקודם, הסגירה של מפעל המחזור של אביב בנגב, הוא נזק שאנחנו חולקים עליכם מכל וכל. 

חובתנו ולא זכותנו, לעכב את ההעברה הזאת. חובתנו לעכב את ההעברה הזאת. אם אתה מביא את מה שכותב אסי מסינג, או את מה שכותב יועץ משפטי אצלכם – כל הכבוד, אתם לא מעלינו. שהוא יבין קודם על מה מדובר. אין לאף אחד מאיתנו אינטרס באביב מחזור. אין לנו שום בן דוד שעובד שם. יש שם עובדים מסכנים שחיים בנגב, שהמדינה לא עשתה בשבילם כלום. אנחנו מבקשים להציל את המפעל הזה ואתם אומרים לנו באטימות לב שאתם לא מעבירים. 
זה לא עולה לדיון עכשיו. אנחנו עוברים לפנייה הבא. 

<קריאה:>
גפני, אתה מדבר על המשרד להגנת הסביבה. פה מדובר על משרד הכלכלה שמחכה לתקציבים האלה. למה לא לאשר? אנחנו מחכים. זה משהו קטן. 

<היו"ר משה גפני:>
אנחנו בחו"ל. 

<מיקי לוי (יש עתיד):>
לא שמעת את הסגנון. חוק יסוד התקציב מקנה לוועדה הזאת על-פי חוק את הבסיס להצביע או לא להצביע. אי-אפשר לבוא ולהגיד שעל-פרשנותו של היועץ המשפטי של משרד האוצר, הוועדה הזאת – דליחה. 

<מיקי רוזנטל (המחנה הציוני):>
הייתי מבקש מכם למשוך את הדברים שאמרתם. 

<היו"ר משה גפני:>
זה דבר נורא. 

<מיקי רוזנטל (המחנה הציוני):>
אתם פוגעים בריבונות של הכנסת. 

<היו"ר משה גפני:>
אתם חושבים שאנחנו מריונטה. אסי מסינג יגיד לי מה להצביע?

<מיקי רוזנטל (המחנה הציוני):>
יועץ משפטי של משרד האוצר יכול להגיד שלכנסת אין ריבונות להחליט באופן ריבוני, כל חבר הכנסת מה הוא חושב. איזה מן טיעון זה? אתם הוצאתם אותי מדעתי. 

<היו"ר משה גפני:>
אם לא הדיבורים האלה, אני הייתי מנסה לשכנע את החברים שהם הרוב כאן בוועדה. הייתי מנסה לשכנע אותם שמדובר על משרד אחר. אבל בעקבות הדברים שלך, אנחנו רוצים לגיד קבל עם ועולם וגם אני מצטרף אליהם. 

אתם, באמצעות יועץ משפטי, לא תכתיבו לנו הצבעות. עם כל הכבוד, לאף אחד משלושתנו פה אין אינטרס במחזור של חברת אביב ולא בעניין הזה. אין לנו שום אינטרס בעניין הזה. אנחנו נעשה מה שאנחנו מבינים. אנחנו הריבון. עם כל הכבוד ליועץ המשפטי שלכם, אז תגידו לו שיתכבד ויישב בביתו. 

אל תשתמש בשם הזה בגלל שאתה עושה לו נזק. 

<קריאה:>
אבל גפני, למה - - - 

למה אנחנו צריכים להיות בני ערובה?

<היו"ר משה גפני:>
למה? ככה. 

מספר פניה לוועדה 96. 

<עידו סופר:>
חבר הכנסת גפני. במידה וחברי הכנסת נפגעו מדברי אני רוצה להתנצל. 

<היו"ר משה גפני:>
בוודאי שאני נפגעתי, למה הם?

<עידו סופר:>
מתנצל, חבר הכנסת רוזנטל וחבר הכנסת לוי. הסיפא של דברי, שלא הספקתי להשלימה, היא שמדובר כאן על חברות שהתקציב שצריך לעבור – בעצם מעוכבים כאן תשלומים, גם במסלול שכר גבוה וגם בגז הטבעי.  לכן, רציתי לומר שלמרות שיש פה את הסיפור של אביב מחזור, שבקשתכם לקבלת תשובה כמובן שתיענה, אז יש כאן חשיבות למשק לאשר את הבקשה הזאת, תודה. 

<היו"ר משה גפני:>
מספר פנייה 96. 

<אייל טולדו:>
אני מאגף תקציבים. 

פניה תקציבית זאת נועדה לתקצוב של 11 מיליון שקלים בתקציב ההוצאה המותנית של משרד המשפטים בהתאם לפירוט שלהלן:

תגבור של 4 מיליון שקלים בגין המעבר של גביית חובות העבר של רשות השידור לרשות האכיפה והגביה ותגבור הרשות לאיסור הלבנת הון ומימון טרור בעוד 7 מיליון נוספים, בהתאם להחלטת מועצת החילוט בנושא. 

כמו כן יש הסטות פנימיות בין התכנית של משרד המשפטים הראשי. 
<מיקי רוזנטל (המחנה הציוני):>
אנחנו עד. 

<היו"ר משה גפני:>
מי בעד אישור הפנייה?
הצבעה

בעד – רוב

נגד – אין

נמנעים – אין

פניה 96 אושרה. 

<היו"ר משה גפני:>
הפניה אושרה. 

פניה 99 עד 100 ו-102 עד 103. 
<אייל טולדו:>
אני מאגף תקציבים. 

פניה תקציבית זאת נועדה לצורך תקצוב בסך 58,154,000 בהוצאה נטו ועוד 160,100,000 שקלים בהוצאה מותנית בהכנסה למשרד האוצר בהתאם לפירוט הבא:

לתגבר את תקציב קרן מס רכוש ב-160,000,000 בגין ההחזרים שניתנו לשריפות. מדובר בתקצוב בהתאם לביצוע בפועל. בגין פסק דין מנירב שניתן בשלהי 2016, לתגבר את רשות המיסים בסך של 30 מיליון שקלים, על-מנת להחזיר כסף למייצגים שגבו מהם אגרות שלא כדין, בהתאם לפסק הסין. 

בנוסף, תגבור לפרויקטים ברשות המיסים בסך של 16,154,000 שקלים בגין עדכון אמדנים של פרויקטים שונים שעיקרם: היערכות להפעלת המכס בדואר מודיעין, היערכות לכניסה לבניין ג'נרי 2, תגבור מערך אבטחת המידע והסייבר ודחייה בהעלאת מערכת שער עולמי. 

כמו כן, תגבור של 10 מיליון שקלים לצורך יצירת מרכז מרכזי שמטרתו מציאת מודלים טובים לשכר עידוד.  

אחרון, תשלום בגין רואה חשבון מלווה לבית החולים לניאדו. החלטה בגין רואה החשבון המלווה התקבלה בתחילת 2017 ולכן זה מתוקצב בתקציב על שינוייו. 
<מיקי לוי (יש עתיד):>
אדוני, אני מסכים עם כל הסעיפים שהוקראו פה מלבד סעיף אחד ואני מציע לא להביא להצבעה כי אנחנו נצביע נגד. 

לוקחים 60 מיליון שקלים ממשרד הבריאות. ששר האוצר ייקח את כל מה שביקשתם עכשיו מהרזרבה, כמו שהוא ידע לקחת מהרזרבה לאורך כל השנה החולפת והממונה על האוצר, חד צדדי, בניגוד לאישור של הוועדה הזאת, מוריד מהסטז'רים בפריפריה את מה שהיה מגיע להם. אז תלכו ותיקחו מהרזרבה. כל הסעיפים שאמרת הם סעיפים ראויים, אבל אתה לוקח כמעט 60 מיליון שקל ממשרד הבריאות - - - 
<אייל טולדו:>
אתה מדבר על הפניה הזאת או על פניה אחרת. בפניה הזאת יש בסך-הכול 2 מיליון שקלים שעוברים ממשרד הבריאות לתשלום לרואה חשבון מלווה בבית החולים לניאדו. זה הסכום היחיד שעובר ממשרד הבריאות לתקציב של משרד האוצר. המטרה היא ראויה. 

<מיקי לוי (יש עתיד):>
המטרה היא בהחלט ראויה. 

כמה לוקחים ממשרד הבריאות סך-הכול?

<אייל טולדו:>
2 מיליון שקלים. 

<מיקי לוי (יש עתיד):>
והשאר מאיפה?

<אייל טולדו:>
השאר מגיע מסעיף 13, הוצאות שונות. יש שם עתודה לתשלום לפסקי דין וזהו. זה מסעיף 83. 

<מיקי לוי (יש עתיד):>
טעות שלי. 

<היו"ר משה גפני:>
מי בעד אישור הפניות?

הצבעה

בעד – רוב

נגד – אין

נמנעים – אין
פניות 99-100 ו-102-103 אושרו.  

<היו"ר משה גפני:>
הפניות אושרו. 

כעת רביזיה על פניה מספר 54, רשות מקרקעי ישראל. 
מי בעד אישור הרביזיה? מי נגד?
הצבעה

בעד – אין
נגד – רוב
נמנעים – אין
הרביזיה על פניה מספר 54 לא התקבלה. 

<היו"ר משה גפני:>
הרביזיה לא התקבלה ולכן האישור למנהל מקרקעי ישראל אושר. 


תודה רבה, הישיבה נעולה. 

<הישיבה ננעלה בשעה 15:10.>

